和無在木蛇歌
作者：釋慧空
朝代：宋

paragraphs: 小小蛇兒大大身，曾吞衆象空巴陵。
歸蟠故山骨欲槁，混入草木人更徵。
瞎屢生，甚手腳，不善提持休捉摸。
枯木形骸似等閑，觸著傷人毒無藥。
壽昌師，憐老病，遠遠遣來相問訊。
擬欲庵頭伴老夫，預憂十月霜風勁。
著把火，津送渠，依舊令教侍坐隅。
重告之曰，蛇乎蛇乎，當如雲門應機忽突出，莫學嚴陽到老安其廬。